text: РЕГЛАМЕНТ (ЕС) № 7/2013 НА КОМИСИЯТА
  от 8 януари 2013 година
  за изменение на Регламент (ЕС) № 748/2012 за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 216/2008 на Европейския парламент и на Съвета от 20 февруари 2008 година относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 6, параграф 2 от него,
  като има предвид, че:
  (1)
  Съгласно член 6, параграф 1 от Регламент (ЕО) № 216/2008 продуктите, частите и приборите следва да отговарят на изискванията за защита на околната среда от приложение 16 към Конвенцията за международно гражданско въздухоплаване (наричана по-долу „Чикагската конвенция“), както е приложимо към 20 ноември 2008 г. за том I и том II, с изключение на допълненията към него.
  (2)
  Чикагската конвенция и приложенията към нея бяха изменени след приемането на Регламент (ЕО) № 216/2008.
  (3)
  Поради това Регламент (ЕС) № 748/2012 на Комисията (2) следва да бъде съответно изменен.
  (4)
  Мерките, предвидени в настоящия регламент, се основават на становището на Агенцията в съответствие с член 17, параграф 2, буква б) и член 19, параграф 1 от Регламент (ЕО) № 216/2008.
  (5)
  Мерките, предвидени в настоящия регламент, са в съответствие със становището на Комитета, създаден съгласно член 65 от Регламент (ЕО) № 216/2008,
  ПРИЕ НАСТОЯЩИЯ РЕГЛАМЕНТ:
  Член 1
  Приложение I (част 21) към Регламент (ЕС) № 748/2012 се изменя, както следва:
  (1)
  Точка 21А.4, буква а) от подчаст А от раздел А се заменя със следното:
  „а)
  удовлетворителна координация между проектирането и производството, изисквана от точка 21А.122, 21А.130, буква б), подточки 3 и 4, точка 21А.133 и точка 21А.165 буква в), подточки 2 и 3, според случая, и“
  (2)
  Точка 21А.130, буква б) от подчаст Е от раздел A се заменя със следното:
  „б)
  Декларацията за съответствие включва:
  1.
  За всеки продукт, част и оборудване - изявление, че този продукт, част или оборудване отговаря на одобрените проектни данни и е в състояние за безопасна експлоатация; и
  2.
  за всяко въздухоплавателно средство - изявление, че въздухоплавателното средство е преминало наземна и полетна проверка в съответствие с точка 21.А.127 (а); и
  3.
  за всеки двигател или витло с променлива стъпка - изявление, че двигателят или витлото са били подложени на окончателен функционален тест от производителя в съответствие с точка 21.А.128; както и
  4.
  допълнително за двигателите - изявление, че завършеният двигател е в съответствие с приложимите изисквания за емисии към датата на производство на двигателя.“
  (3)
  Точка 21А.165, буква в) от подчаст Ж от раздел A се заменя със следното:
  „2.
  определя, че други продукти, части или оборудване са завършени и отговарят на одобрените проектни данни, и са в състояние за безопасна експлоатация преди издаването на формуляр 1 на EASA за сертифициране на съответствие с одобрените проектни данни и на състояние за безопасна експлоатация;
  3.
  допълнително за двигателите - определя, че завършеният двигател е в съответствие с приложимите изисквания за емисии към датата на производство на двигателя;
  4.
  определя, че други продукти, части или оборудване отговарят на приложимите данни преди издаване на формуляр 1 на EASA като сертификат за съответствие.“.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави-членки.
  Съставено в Брюксел на 8 януари 2013 година.